Paul Brenneker

Paul Hubert Frans Brenneker (☆ 7 di mei 1912 na Venlo, Hulanda – † 7 di febrüari 1996 na Willemstad, Kòrsou) tabata un mishonario, etnólogo i artista plástiko hulandes-kurasoleño.

 Bida 
Na 1932 Brenneker a bira miembro di e Orden di Dominikano i dia 25 di yüli 1937 el a ordená komo saserdote. E ta yega Kòrsou na 1939. Di 1940 te 1946 e tabata kopastor di parokia San Bernardo na Kralendijk, Boneiru. Despues e tabata pastor na Marigot den e parti franses di e isla di Sint Maarten. Desde 1953 Brenneker tabata konsehero spiritual na Rustoord, e institushon sikiátriko na Kòrsou. 

Tabata eynan ku su interes ta krese pa e historia, kultura, tradishonnan i naturalesa di e Islanan ABC. Huntu ku su amigu, poeta, eskritor, artista plástiko i arkeólogo Elis Juliana, Brenneker tabata kolekshoná tur sorti di fuente ku tabata disponibel pa registra mas tantu posibel e kultura i historia. Un parti importante di e kolekshon, esta Kolekshon Zíkinza, ta bou di maneho di fundashon NAAM (National Archeological and Anthropological Memory Management) na Willemstad. Kolekshon Zíkinza ta referi na mas ku 1400 grabashon oudio di añanan ’50 i ’60 di siglo 20, ku ta kontené kantika, kuenta i rekuerdo di kurasoleñonan di edat mas avansá di e époka ei.

Brenneker ta e kompiladó i publisista di e seri di buki Sambumbu, ku ta un seri di dies tomo (den su forma original) riba e etnología di Aruba, Boneiru i Kòrsou. Tambe el a publiká riba e idioma  papiamentu i e folklor di e islanan. Komo artista Brenneker tabata pinta ilustrashonnan ku a wòrdu publiká, entre otro, den e korant Amigoe. 

Pa nan trabou pionero riba tereno di herensia kultural, espesialmente pa loke ta trata kompilashon i dokumentashon di informashon i konosimentu di hende grandi, Paul Brenneker, huntu ku Elis Juliana, a keda inkluí desde 2020 den e sinkuenta bentana históriko di e asina yamá Kanon di Kòrsou.

 Distinshon 
Brenneker a wòrdu kondekorá komo "Kabayero" (Ridder) den Orden di Oranje-Nassau na 1960. El a risibí e Premio Cola Debrot na 1976 i e premio di e Fondo 'Johan Borgman' na 1992.

 Publikashonnan 
 Bonaire; geschiedenis (1947)
 Proverbionan Papiamentu (1951)
 Benta: dos cien cantica dje dushi tempu bieuw (1959)
 Sambumbu : volkskunde van Curaçao, Aruba en Bonaire 
 1001 Proverbio na Papiamentu
 Curaçaoensia: folkloristische aantekeningen over Curaçao (1961)
 Missiemethodiek (1962)
 Proverbio (1963)
 Morde Supla (1968)
 Pipita (1970)
 Denksels over armoede (1975)
 Geneeskrachtige kruiden van de Antillen (1976)
 Mil palabra poko usa (1978)
 Brua (1986)

 Link eksterno 
 https://www.sambumbu.com/

Category:Ganador premio Cola Debrot
Kòrsou
Category:Kultura
Category:Papiamento